En il servetsch da tuts

L' Archiv chantunal dal Grischun. Natiralmain san ins ch'i dat in archiv chantunal grischun. Ma la gronda part da la glieud avess probablamain fadia da numnar ils duairs da quest archiv. Sylvia Blatter-Durnwalder ha discurrì cun dr. Silvio Margadant, archivari chantunal, davart «sia» instituziun.

Tgi che visita oz l'Archiv chantunal dal Grischun a Cuira sa chatta davant ina plazza da construcziun e vegn dirigì da grondas tavlas vers ina baracca da lain. L'edifizi Jugendstil al Karlihof, nua che sa chattan gia dapi 85 onns l'Archiv chantunal e la Biblioteca chantunala, vegn numnadamain renovà il mument. La fatschada vegn mo restaurada; las localitads sin las singulas etaschas vegnan dentant repartidas da nov per spargnar plazza.

Insumma betg sitg
Quals èn oz ils duairs principals da l'Archiv chantunal? L'archivari chantunal, dr. Silvio Margadant:«Dus duairs principals ston vegnir ademplids. En emprima lingia posseda l' Archiv chantunal la funcziun d'in post da deposit dals documents producids da administraziun chantunala. Quai èn protocols, contracts ed actas che ston vegnir mantegnidas per proteger ils dretgs ed ils interess dal chantun. L'auter duair è quel d'elavurar ils effectivs istorics da l'archiv e d'als render accessibels tras registers ed inventaris.» Sche quai na saja materia plitost sitga? «Insumma betg, sch'ins ha plaschair da l'istorgia,» explitgescha l'archivari chantunal. Natiralmain appartegnian las lavurs administrativas plitost als duairs, entant che la lavur istoric-scientifica - p. ex. en ils vegls archivs da famiglia - saja natiralmain pli interessanta. Ils resultats da talas lavurs vegnan publitgads cuntinuadamain.

La lavur da I'Archiv chantunal surveglia dal rest er ils archivs da las vischnancas, dals cirquits e dals districts, vegn repartida sin tschintg collavuraturs a temp cumplain: l'archivari chantunal, in adjunct, duas persunas en il secretariat da la chanzlia ed in funcziunari tecnic. Cundiziun per tut ils collavuraturs: savair almain duas da las trais linguas uffizialas: rumantsch, tudestg e talian.

Accessibel a tuts
L'Archiv chantunal n'è betg in archiv secret per «insiders»! La stanza da leger è averta per tuts che vulessan prender invista dals documents. (avert durant la renovaziun: da gli-ve da las 10.00-11.45 e da las 14.00-16.00). «Il circul d'utilisaders - radund 2000 persunas ad onn – cumpiglia istorichers, students, perscrutaders da las famiglias, scolars da scola media, ma er persunas che s'interesseschan p. ex. Per lur vopnas da famiglia», raquinta I'archivari statal. Sper 5'000 meters currents dad actas, 2'350 documents da pergiamina, radund 8'100 volums da manuscrits ed ina biblioteca da consultaziun da passa 5000 volums posseda l'Archiv chantunal numnadamain er radund 7000 dias da vopnas da famiglias dal Grischun.
Ils effectivs da l'Archiv chantunal èn sutdividids en tschintg partiziuns principalas:

•	archiv da las Trais Lias (fin 1798); 
•	archiv helvetic (1798-1803);
•	archiv chantunal (dapi il 1803);
•	archivs da famiglia ed archivs privats;
•	Raetica dad archivs d'ordaifer (microfilms e copias d'effectivs che sa refereschan al Grischun)

Scumbigls en I'archiv
L'origin dals effectivs da I'archiv resulta da l'istorgia. Perquai è l'istorgia dals archivs grischuns tuttina burascusa sco l'istorgia grischuna. Ed er uschè interessanta.
En il temp medieval sa chattavan ils documents ils pli impurtants en ils chastels e palasts dals signurs feudals. I sa tractava cunzunt dad urbaris, privilegis, brevs da vasalladi e contracts da cumpra. Silvio Margadant: «Blers da quests archivs feudals èn vegnids destruids u translocads da purs vilentads a chaschun da l'uschenumnà ,Burgenbruch'. Auters èn anc avant maun e vegnan per part conservads en l' Archiv chantunal.» Er durant il temp da las Trais Lias cuntegnevan ils archivs d'insaquantas famiglias pussantas savens correspundenzas politicas u statalas. Ils ultims onns han bIers da quels effectivs pudì vegnir surdads a l' Archiv chantunal.
Er las Trais Lias reticas (la Lia Grischa, la Lia da la Chadè e la Lia da las Diesch Dretgiras) possedevan a Cuira, Glion/Trun e Tavau archivs che cuntegnevan cunzunt statuts da las Lias, protocols e decrets. Silvio Margadant: «Ins po supponer ch'igl è.vegnì fundà in archiv communabel da las Trais Lias tranter il 1530 e 1567. Cunquai che I'administraziun dal nov Archiv naziunal era chaussa dal scrivant da citad, è quel vegnì integrà en la Chasa communala da Cuira.» En quest archiv mancava dentant l'urden necessari. Signur Margadant: «I n'è strusch pussaivel da constatar: quantas actas ch'èn atgnamain idas a perder da lez temp; en mintga cas vegni ad esser numerusas.» 
La mesadad dal 18avel tschientaner han ins lura translocà I'archiv naziunal. Ma il dischurden è restà. Il 1799 han ins p. ex. constatà ch'i na mancava betg mo numerus documents impurtants, mabain er il sigil dal stadi e las clavs da I'archiv!

Finalmain urden
Il 1803 è I'administraziun dal nov chantun Grischun s'installada en la Chasa Grischa ch'è anc oz la sedia da la Regenza. Qua ha er chattà in suttetg il nov Archiv chantunal ch'era fusiunà cun il vegl Archiv naziunal. Cur che la Regenza ha lura duvrà pli e pli localitads han ins cumprà a l'entschatta da quest tschientaner il «Karlihof Vegl». Là han ins construì enturn il 1905 I'Archiv chantunal che vegn renovà actualmain.
Dal rest: sigils, clavs da I'archiv e documents impurtants na van pli a perder en il nov archiv. Quai. garantescha in urden cler - e collavuraturs professiunals ch 'han plaschair vi da lur lavur.